<classify> MEYA wa Jiji la Dar es Salaam, Isaya Mwita pichani amewasilisha maombi katika Mahakama ya Hakimu Mkazi Kisutu, akiomba itoe amri ya kusitisha mchakato wa kungolewa kwenye nafasi hiyo hadi maombi yake ya msingi yatakaposikilizwa.Mwita ambaye anawakilishwa na Wakili, Hekima Mwasipu amewasilisha maombi hayo dhidi ya Mkuu wa Mkoa huo, Paul Makonda, Halmashauri ya Jiji hilo na Mwanasheria Mkuu wa Serikali.Wakili Mwasipo aliwasilisha maombi hayo jana mbele ya Hakimu Mkazi Mkuu, Janeth Mtega wakati maombi hayo yalipokuja kwa ajili ya kutajwa. Alidai wamewasilisha maombi hayo chini ya Hati ya Dharura na yanalenga kuwazuia Mkuu wa Mkoa na Halmashauri hiyo, kujihusisha katika mchakato wa kumngoa kwenye nafasi ya Umeya wa jiji hilo.Tunaomba mahakama izuie mchakato huo au hata kama kutakuwa na kikao chenye ajenda hiyo, isizungumziwe na Mkuu wa Mkoa pamoja na halmashauri wazuiliwe kufanya mchakato huo. Mahakama isipofanya hivyo mleta maombi Mwita hatapata haki yake ya kusikilizwa,alidai Mwasipo.Akijibu hoja hiyo, Naibu Wakili Mkuu wa Serikali, Gabriel Malata alidai kesi hiyo imekuja kusikilizwa chini ya Hati ya Dharura ili haki ionekane imetendeka. Alidai hawajui kama kuna kitu chochote, kinachoweza kutokea kuhusu kungolewa kwa mleta maombi huyo. Hivyo, aliiomba mahakama kukataa maombi hayo kwa gharama.Alidai hakuna mazingira ya moja kwa moja, yanayoashiria kwamba kwenye kikao kitakachofanyika, kutakuwa na ajenda inayohusu kumtoa katika nafasi hiyo meya huyo. Hata hivyo, jopo la mawakili wa serikali tayari limewasilisha mapingamizi, kupinga maombi ya msingi yaliyopo mahakamani hapo.Hakimu Mtega aliahirisha kesi hiyo hadi leo, kwa ajili ya kutoa uamuzi, wa ama kusitisha mchakato huo au la.  <topic>: kitaifa 